2010/0044 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s

stališčem Sveta o sprejetju sklepa Evropskega parlamenta in Sveta o uvedbi ukrepa Evropske unije za znak evropske dediščine

1. OZADJE

Datum predložitve predloga Evropskemu parlamentu in Svetu (dokument COM(2010) 76 konč. – 2010/0044 COD): | 11. marca 2010. |

Datum mnenja Odbora regij: | 9. junija 2010. |

Datum stališča Evropskega parlamenta, prva obravnava: | 16. decembra 2010. |

Datum predložitve spremenjenega predloga: | ni relevantno. |

Datum sprejetja stališča Sveta: | 19. julija 2011. |

2. CILJ PREDLOGA KOMISIJE

Na splošno je znak evropske dediščine namenjen krepitvi občutka pripadnosti evropskih državljanov Evropski uniji, in to zlasti mladih, na podlagi skupnih vrednot, elementov evropske zgodovine in kulturne dediščine ter spoštovanju nacionalne in regionalne različnosti in krepitvi medkulturnega dialoga.

Zato bo znak označeval prizadevanja za poudarjanje simbolne vrednosti in krepitev pomena spomenikov, ki so imeli pomembno vlogo v zgodovini in kulturi Evrope in/ali pri nastajanju Evropske unije. Njegova uporaba bo prispevala tudi k temu, da bodo evropski državljani bolje razumeli evropsko zgodovino in nastajanje Evropske unije ter njeno skupno, a vendarle različno kulturno dediščino, zlasti v zvezi z demokratičnimi vrednotami in človekovimi pravicami, na katerih temelji proces evropskega povezovanja.

Znak naj bi prispeval tudi h krepitvi kulturnega turizma in prinesel morebitne gospodarske koristi.

3. PRIPOMBE K STALIščU SVETA

3.1 Splošne pripombe k stališču Sveta v prvi obravnavi

Komisija lahko v celoti prejme stališče Sveta, ki je rezultat konstruktivnih pogajanj med tremi institucijami. Stališče je v skladu z bistvenimi cilji in osnovnim pristopom prvotnega predloga Komisije.

3.2 Soglasje na stopnji stališča Sveta

Stališče Sveta je rezultat intenzivnih medinstitucionalnih pogajanj po sprejetju stališča v Evropskem parlamentu v prvi obravnavi 16. decembra 2010. Na neuradnih in tehničnih sestankih so bili sklenjeni kompromisi glede različnih nerešenih vprašanj.

Po pogajanjih je Coreper 15. aprila 2011 dosegel soglasje glede besedila. Predsednica odbora CULT Evropskega parlamenta Doris Pack je 9. maja 2011 poslala dopis madžarskemu predsedstvu, v katerem je potrdila, da bo v primeru, da bo Svet sprejel stališče, katerega besedilo je Coreper potrdil v prvi obravnavi (po preverjanju pravnikov lingvistov), priporočila odboru CULT in nato Parlamentu kot celoti na plenarnem zasedanju, da se stališče Sveta v drugi obravnavi Parlamenta sprejme brez sprememb. Svet za izobraževanje, mladino, kulturo in šport je na podlagi tega 19. maja 2011 dosegel politično soglasje.

Glavne točke pogajanj, o katerih so se vse tri institucije sporazumele, so:

- na začetku bodo pri pobudi znak evropske dediščine lahko sodelovale samo države članice, med prvim ovrednotenjem ukrepa bo preučena primernost razširitve njegovega geografskega področja uporabe,

- spomeniki se bodo izbirali vsaki dve leti, da se prepreči prehitro naraščanje števila označenih spomenikov, kar bi škodilo splošni kakovosti in ugledu novega znaka,

- več spomenikov v isti državi članici se bo lahko osredotočilo na določeno temo in predložilo eno samo prijavo („nacionalni tematski spomeniki“),

- „nadnacionalni spomeniki“ bodo všteti v kvoti države članice, ki predloži prijavo, samo da se ne oteži upravljanje in se države članice ne odvrnejo od dejanskega sodelovanja pri prijavah za te spomenike,

- prehodne določbe, ki se bodo uporabljale zlasti za spomenike, ki jim je že bil podeljen znak v okviru prejšnje medvladne pobude, so bile v besedilu ohranjene. Vendar so bile določbe poenostavljene in je bilo jasneje navedeno, da bodo spomeniki v tem obdobju ocenjeni po merilih nove pobude in bo postopek zanje enak kot za druge spomenike.

4. SKLEPNA UGOTOVITEV

Komisija v celoti podpira rezultate medinstitucionalnih pogajanj in lahko zato sprejme stališče Sveta v prvi obravnavi.